Ibandla leUnited People's Party Lithi Kalifuni Izigamba Kusisekelo Sombuso
Lumnqondo usekelwa lazinhlanganiso ezizimeleyo ezilwela ilungelo likazulu ezigoqela iNational Constitutional Assembly-NCA.
Ibandla eliphikisayo ele United people’s party lithi e Zimbabwe sokufunakala isisekelo sombuso esitsha hatshi ukufaka izigamba kuleso esikhona okwamanje. Ekhuluma emhlanganweni owenzelwe e Harare izolo ntambama okhokhela ibandla le United People’s Party uMnumzana Daniel Shumba uthe ibandla lakhe alisekeli ukuvumelana okusanda kwenziwa ngamabandla agoqela IZANU PF lamacele womabili awe MDC kulandela inkulumo ezenzelwa kwele zansi ye Africa ukuthi kuguqulwe isisekelo sombuso phansi kwe Constitution Amendment number 18 Bill ongumthetho osubikwa usudlule laku dale le Senate usumelele nje usiba luka Mongameli Robert Mugabe ukuthi ube ngumthetho. Imbono ye United People’s Party le iyafana leye nhlanganiso ezizimeleyo ezilwela ilungelo likazulu lombuso okhululekileyo ezigoqela i National Constitutional Assembly NCA lezinye. Ekhuluma kulumbuthano owe New Zimbabwe Lecture Series u Dr Daniel Shumba uphinde wacwayisa abamabandla aphikisayo ukuthi engakhangeleli ukujezisa i ZANU PF angathola intambo zokubusa ngoba lokhu kungafana lendlela i ZANU PF ebusa ngayo ngoba layo ihlukuluza abangavumelani layo. Uthe ukuguqulwa kwesisekelo sombuso lokhu kutshengise ukuthi amabandla aphikisayo awotha umlilo wesela athengisa. Ekhuluma kusehlakalo sinye u Dr Lovemore Maduku ongumgcinisihlalo we NCA uthe kwele Zimbabwe sokufunakala ukuthi abantu bequbekele phambili betshengisela ngoba ingekho enye indlela abangazikhulula ngayo. U Dr Maduku ofike kulumhlangano evela kutshengeseleni lamalunga e NCA ezitaladeni ze dolobha le Harare uthe akwenzakali ukuthi abantu bangazikhulula behlezi nje kuphela. USikwiqanfundo Eldred Masunungure obalisa izifundo zezombangazwe ekolitshini lase University of Zimbabwe utshele umhlangano lo ukuthi kaboni kwele Zimbabwe kungaguqulwa u hulumende ngokutshengisela ethi abantu kuleli balokwesaba okukhulu kodwa uMunyaradzi Gwisai kavumelananga laye wathi abantu kuleli bafuna ukukhokhelwa lokutshengiswa indlela kuphela. U Gwisai uthe uyasola ukubekwa izigamba osokusenzwa isisekelo sombuso wathi abantu bengavumi ukuyengwa betshelwa ukuthi isisekelo sombuso sizalungisiswa nxa kungaba lenguquko ethi lokhu kwehlula e Kenya kulandela ukunqoba kuka Mongameli Mwai Kibaki kulelo lizwe. Unobhalala jikelele welinye lamacele le MDC uMnumzana Tendai Biti utshele umhlangano lo ukuthi ukuvuma abakwenzileyo ukuthi isisekelo silungusiswe akutsho ukuhthi abasafuni ukuthi kulungisiswe esithsa ethi lokhe belenjongo yokuthi kubhalwe isisekelo sombuso esitsha ethi nxa ibandla lakhe lingabona selidlelezelwa lingakhalala lokhetho oluzayo.